Onsdag morgen er flere tusind nordjyder vågnet op uden strøm. I hele området Aalborg Ø, Aalborg SV, Gistrup og Kongerslev har netselskabet N1 nemlig måttet slukke for strømmen. Klokken fire onsdag morgen havde de hos N1 en fejlmelding om en kabel- og transformerfejl på nettet, derfor valgte de at slukke strømmen. - Vi skal ikke være strømførende for en ulykke. Det kan jo være et overgravet kabel, siger pressemedarbejder for N1 Frederik G. Schmidt. 5200 husstande ramt Strømafbrydelsen påvirkede samlet set 5200 husstande og var af svingende varighed. Husstanden, der var påvirket i kortest tid, var ramt i 40 sekunder, mens den længste afbrydelse varede halvanden time. Dermed skulle alle husstandes strøm nu være oppe at køre igen. Hos N1 oplyser de, at de ikke er klar over, hvad fejlen skyldtes, men at det formentlig var en systemfejl.

Opsummering:
Onsdag morgen har 5200 husstande i og omkring Aalborg været ramt af strømsvigt. Klokken otte oplyser netselskabet N1, at alt er oppe at køre igen.